text: Sommerferie er højsæson for indbrud
  10 juli 2011 kl. 18.09
  Indbrudstyvene har travlt. De kommende uger vil mange hundrede syd- og sønderjyder komme hjem til et gennemrodet hus.
  En af dem, der allerede har haft ubudne gæster, er Maj-Brit Jonsson. Desværre stjal tyvene alle de smykker, hun arvede fra sin mor, da hun kun var en lille pige på 10 år.
  Smykkerne var det eneste Maj-Brit Jonsson havde tilbage fra hendes mor, så det har ramt hende ekstra hårdt at have haft indbrud. I et forsøg på at få arvesmykkerne igen har Maj-Brit Jonsson efterlyst dem på TV SYD's Facebook-side, hvor hun beskriver smykkerne og beder folk om at henvende sig til hende, hvis de får smykkerne tilbudt.
  
  Politi: Gem værdier forskellige steder
  I juli måned oplever politiet traditionelt en stigning i antallet af indbrud, når folk tager på ferie. De anbefaler, at man enten tager sine kæreste ejendele med sig på ferie eller gemmer dem forskellige steder i huset, så de ikke ligger samlet. 
  Desuden anbefaler politiet, at man får naboerne til at holde øje med huset og tage en tur ind forbi det i ny og næ.
  